J. Mikuš, poslanec: (2003-06-20):
Myslím si, že minister Ivan Mikloš priznal zodpovednosť, a nesúhlasím s tým, čo je napísané v návrhu skupiny poslancov, za chybu svojho rezortu pri rozpočtovaní príjmov a myslím si, že sa postavil k tomuto problému chlapsky a otvorene. V pléne Národnej rady vysvetlil, aj aké dôsledky vyvodil v rámci svojho rezortu, aj to, že je pripravený niesť osobnú zodpovednosť. Čo sa týka daňovej reformy, opäť je to prvýkrát, čo ministerstvo financií prichádza s návrhom, ktorý nie je novelou, ale koncepčne úplne novým predpisom, ako platí doposiaľ. Táto koncepcia bola zverejnená v dostatočnom časovom predstihu na verejnú diskusiu a ohlasy odborníkov, domácich, ale aj zahraničných, sú v drvivej väčšine pozitívne. Nie je pravda, že chýbajú dopadové štúdie na jednotlivé skupiny obyvateľov a na príjmovú zložku štátneho rozpočtu, a už vôbec nie je pravda, že reforma bude znamenať zvýšenie daňového zaťaženia podnikateľov. Schválenie reformy by znamenalo rýchlejší rast ekonomiky Slovenska, vytvorilo by podstatne lepšie podmienky pre podnikanie a Slovensko by sa mohlo stať vyhľadávanou krajinou pre investorov. Toto sa v určitej miere deje aj dnes, kedy sú len ohlásené zámery vlády a samozrejme aj zverejnenej koncepcie. Zároveň tým sa rieši aj možno najväčší problém, ktorý na Slovensku existuje v súčasnosti, a to je nezamestnanosť. Bol tu spomenutý kolegom Banášom seminár v Prahe, kde vystúpili Ivan Mikloš ako minister financií s predstavou daňovej reformy. Ja by som chcel, aby sme nehovorili len o odborníkoch zo Slovenska, lebo iný kolega poslanec povedal, že Európska únia sa uberá úplne iným smerom. By som chcel zacitovať z Lidových novín z 27. 5. 2003, kde vyšiel článok pod názvom Prezident Václav Klaus závidí Slovákom ministra financií. Dlhotrvajúci potlesk zožal včera na seminári centra pre ekonomiku a politiku slovenský minister financií Ivan Mikloš. Seminár v Národnom dome na pražských Vinohradoch moderoval Václav Klaus, ktorý si nenechal ujsť príležitosť k podpichovaniu vlády Vladimíra Špidlu. Citujem: „Môžeme závidieť Slovensku, že má ministra financií ekonóma,“ prehlásil Klaus so zjavnou narážkou na právnické vzdelanie českého ministra financií Bohuslava Sobotku. Mikloš v Prahe predstavil slovenský koncept daňovej reformy, ktorá spočíva predovšetkým v zavedení rovnej dane vo výške 20 %. V publiku ho pozorne počúvali napríklad i niekdajší Klausovi najbližší spolupracovníci Ivan Kočárnik, Karel Dyba a Dušan Tříska. Klaus pritom reformu označil ako, citujem: „zaujímavú a odvážnu“. Na seminári vystúpil aj tieňový minister financií za ODS Vlastimil Tlustý, ktorého prezident predstavil ako, citujem, „známeho finančníka“. Tlustý vo svojom príspevku zapochyboval, či 20-percentná rovná daň je odvážna, dosť odvážna. Citujem: „Viem, že sa to ľahko hovorí tieňovému ministrovi, horšie tomu skutočnému, ale napriek tomu sa odvažujú zmieniť, že by som jednotku začínajúcej sadzby privítal viac než tú dvadsiatku,“ povedal Tlustý, ktorého strana pred rokom navrhla rovnú daň vo výške 15 %. Teraz citujem Tlustého: „Pred dvoma rokmi Estónsko, Rusko, Nový Zéland a Írsko ako príklady k vážnej diskusii o rovnej dani nestačili. Prajem Slovensku, aby uspelo, hlavne preto, aby sa z toho stal pre Českú republiku príklad.“ Vážené kolegyne, kolegovia, z dôvodov, ktoré som tu uviedol, ako aj z toho dôvodu, že nepovažujem návrh skupiny poslancov za objektívny, chcem povedať za klub SDKÚ, že nepodporíme odvolanie Ivana Mikloša z postu člena vlády. Ďakujem pekne za pozornosť. (Potlesk.)